Marinda Engelbrecht, koskenner en aanbieder van die kookprogram Maklik met Marinda op VIA, se gunsteling-sêgoed hou verband met haar werk. Haar eerste keuse? “Kom ons gee vir julle van Noag se sop,” wat “kom ons drink wyn” beteken. Nog ’n gunsteling verwys na wyn: “Die bottel is gebore, sonder kop of ore, maar sy nek en sy bek sit op die regte plek!” Die rympie is ’n wonderlike gesprekspunt, sê Marinda. Sy onthou ook wat haar ma altyd gesê het: “‘Kook ruim vir die man wat oor die bult kom.’ Dit beteken mens moet altyd genoeg kos maak vir onverwagte gaste!”
Wonderlus- en Fynskrif-akteur Edwin van der Walt het ’n unieke sêding in sy arsenaal. “Ek sê dit heeltemal te veel. My gunsteling- Afrikaanse sêding is eenvoudig ‘Sonja Herholdt’ en ek sê dit gereeld buite konteks. Dit het selfs ’n one-liner geraak in die film Die Pro, waar Bennie Fourie se karakter sy poegie ‘Sonja Herholdt’ doop. Op ’n ernstige noot is my gunsteling-idioom ‘wat jy saai sal jy maai’. Ek glo in die betekenis daarvan, wat jy insit sal jy uitkry.”
Jakaranda FM-radio-omroeper en -aanbieder Renaldo Schwarp het ook ’n Afrikaanse bekende se naam as ’n gunsteling-sêding. “Ek is mal oor die sêding ‘cool soos Koos Kombuis’. Dit kom van die gelyknamige Snotkop-liedjie. Die liedjie was nie net ’n ‘oorwurm’ nie, ek het die gesegde ook dadelik begin gebruik as ek van iets hou of dink iets is ’n goeie idee. Die sêding klink maar net baie meer hip as ‘koel soos ’n komkommer’.”
Die aktrise Amalia Uys kies ’n beskrywende gesegde: “Om sewe sakke sout saam op te eet.” “Dit is ’n gesegde wat met my resoneer. My ouers het vir my gewys dit is moontlik om saam deur moeilike tye te gaan. Dit beskryf volhoubare liefde, uithouvermoë, en om mekaar in ’n verhouding te ondersteun en saam te groei. Veral vir my as jong getroude is dit iets wat ek moet onthou vir die toekoms.”
Die eerste idioom wat sanger Robbie Wessels onthou is: “Die appel val nie ver van die boom af nie.” Die idioom verwys na kinders wat na hulle ouers aard. Hy verduidelik: “Miskien hou ek nogals van hom omdat dit so baie keer duidelik is dat ’n seun soos sy pa en ’n dogter soos haar ma lyk, en dat daar ook dikwels karaktereienskappe is wat dieselfde is tussen ouers en kinders.”